Arrestati żewġt irġiel fuq serq ta' sigaretti li kienu se jinbiegħu b'kuntrabandu
Pulizija mill-Iskwadra tar-Reati Maġġuri u l-Pulizija tad-Distrett tal-Belt Valletta, assistiti minn membri tad-Dipartiment tad-Dwana, ilbieraħ arresta żewġt irġiel, wieħed ta' 54 sena residenti s-Swieqi u l-ieħor ta' 26 residenti l-Marsa fuq allegat każ ta' serq ta' sigaretti. Mill-investigazzjoniet li saru f'operazzjoni konġunta, irrizulta li s-serq tas-sigaretti sar minn maħżen fix-Xatt tal-Belt Valletta, fil-bidu ta' Lulju, 2020. Fi stqarrija l-pulizija qalet li wara jiem ta' stħarriġ b'rabta ma' dan is-serq, ilbieraħ għall-ħabta tal-5 p.m. isokktat l-operazzjoni fi Triq il-Qatta, fis-Swieqi. Hemmhekk, il-Pulizija flimkien ma' membri tad-Dwana, daħħlu f'apartament fl-imsemmija triq u arrestaw liż-żewġt irġiel. Minn tfittxija li saret, instabu 13-il kaxxa li kien fihom madwar 6,500 pakkett bi kważi 130,000 sigarett. Allegatament, dawn is-sigaretti kienu se jinbiegħu b'kuntrabandu, b'uħud mill-kaxxi diġà mgħobbija f'vettura ta' wieħed millirġiel. Iż-żewġt irġiel qed jinżammu fil-lock-up tal-Pulizija fil-Furjana għall-aktar stħarriġ filwaqt li l-investigazzjonijiet tal-Pulizija għadhom għaddejjin.